Дагъыстэнри иропIейтей
ЩытIыкIэ гугъум ихуа «Спартак-Налшыкыр» дэзыIыгъ тхыгъэ Дагъыстэным футболым щыдихьэххэм кърагъэхьащ. Абы итщ:
«Дэ, Мэхъэчкъалэ и «Анжи» футбол клубым дэщIхэр хуабжьу дигъэпIейтеящ зэпыщIэныгъэ гуапэ зыхудиIэ «Спартак-Налшыкыр» мылъкукIэ пэмылъэщу зэхуащIыжынкIэ зэрыхъуну хъыбар жагъуэр.
Шэч къытумыхьэу жыпIэ хъунущ Кавказым и лъэпкъхэм я зэхуаку мамырыгъэрэ зэныбжьэгъугъэрэ дэзылъхьэ Iэмэпсымэу топджэгур иджыпсту зэрыщытыр. «Анжи»-р Налшык щыкIуэкIэ, а щIыпIэм щыщ футболым дихьэххэм сыт щыгъуи гуапэу драгъэблагъэ, хьэщIагъэ нэс къыткIэлъызэрахьэу. Апхуэдэ дыдэу дахущытщ «Спартак-Налшыкыр» ди деж къыщыкIуэкIи — дэри тлъэкI къэдгъанэркъым ди хьэщIэхэр бгырыс хабзэм тету зыхуей зэрыхуэдгъэзэным.
Кавказым щыIэ командэхэм дэщIхэр дызэкъуэту текIуэныгъэхэр догъэлъапIэ, Iуэхур щызэIыхьэми зыр адрейм дыкъыщхьэщож. Аращи, «Спартак-Налшыкым» и нобэрей гугъуехьхэр фи закъуэ гукъеуэкъым. Абы къыхэкIыу Дагъыстэным топджэгум щыдихьэххэм я цIэкIэ зыныфхудогъазэ фи командэм къыхукъуэкIа финанс-хозяйственнэ гугъуехьхэр къызэнэкIа хъун папщIэ фи къару псори ефхьэлIэну икIи зыми емыщхь зэхэтыкIэ дахэ, тхыдэ къулей, къимыкIуэту къыдэщIынухэр зиIэ гуп телъыджэр хэвмыгъэкIуэдэжыну хуабжьу дыныволъэIу.
Быдэу ди фIэщ мэхъу илъэс 80-м нэблэгъауэ екIуу утыку ит командэр къызэтенэным фи зэфIэкI псори хэфлъхьэну».
